Uzmini, kurš nāks vakariņās
"Uzmini, kurš nāks vakariņās" (angļu: Guess Who's Coming to Dinner) ir 1967. gada ASV romantiskā komēdijdrāmas filma, kuras režisors un producents ir Stenlijs Kreimers. Filmā galvenās lomas atveido Spensers Treisijs, Sidnijs Puatjē, Ketrina Hepbērna un Ketrina Hotone. Šī bija Treisija pēdējā kino loma. Filma stāsta par balto sievieti Džoanu (Hotone) un afroamerikāņu ārstu Džonu (Puatjē), kuri saderinās un apciemo Džoanas vecākus, lai gūtu piekrišanu abu laulībām. Tā bija viena no retajām tā laika filmām, kas laulību starp dažādu rasu pārstāvjiem atveido pozitīvi. Sešus mēnešus pirms filmas iznākšanas 17 ASV štatos laulības starp dažādu rasu pārstāvjiem bija aizliegtas. Filmas "Uzmini, kurš nāks vakariņās" pirmizrāde notika 1967. gada 11. decembrī un to izplatīja Columbia Pictures. Šī bija jau devītā filma, kurā kopā piedalījās Treisijs un Hepbērna. Treisijs filmēšanas laikā bija ļoti slims. Ainas ar viņa dalību pabeidza filmēt tikai 17 dienas pirms viņa nāves 1967. gada jūnijā. Filma iznāca sešus mēnešus pēc Treisija nāves. Filmu nominēja Amerikas Kinoakadēmijas balvai desmit kategorijās, saņemot to kategorijās "Labākā aktrise galvenajā lomā" (Hepbērna) un "Labākais oriģinālscenārijs". Hepbērna saņēma arī BAFTA kino balvu kategorijā "Labākā aktrise galvenajā lomā", savukārt Treisijam piešķirta pēc nāves balva kategorijā "Labākais aktieris galvenajā lomā". 2017. gadā filma iekļauta ASV Kongresa bibliotēkas Nacionālajā kino reģistrā kā "kulturāli, vēsturiski vai estētiski nozīmīga filma".